b'\n_START_ARTICLE_\nDolenja vas, Diva\xc4\x8da\n_START_SECTION_\nGeografija\n_START_PARAGRAPH_\nNaselje le\xc5\xbei na naj\xc5\xa1ir\xc5\xa1em delu Seno\xc5\xbee\xc5\xa1kega podolja okoli 3 km severozahodno od Seno\xc5\xbee\xc4\x8d. V vasi je mo\xc4\x8dan studenec, h kateremu so prihajali v su\xc5\xa1nih \xc4\x8dasih, ko \xc5\xa1e ni bilo vodovoda, po vodo iz oddaljenih vasi. Kot marsikje na  Krasu so tudi tu nekdaj pozimi v velikem kalu in globoki ledenici sekali led in ga vozili v Trst; pozimi, ko privr\xc5\xa1i z Nanosa \xc4\x8dez Kras burja, so namre\xc4\x8d tod pogosto nizke temperature._NEWLINE_Na Gri\xc5\xa1kem polju, nedale\xc4\x8d od vasi, nastaja prva velika vetrna elektrarna v Sloveniji, Vetrna elektrarna Dolenja vas\n_START_SECTION_\nUmetni\xc5\xa1ki spomeniki\n_START_PARAGRAPH_\nPomembnej\xc5\xa1i objekt v vasi je s kamnitimi plo\xc5\xa1\xc4\x8dami krita podru\xc5\xbeni\xc4\x8dna cerkev \xc5\xbdalostne Matere bo\xc5\xbeje, ob kateri je dobro ohranjen tabor s samostojno stoje\xc4\x8dim taborskim stolpom s strelnimi linami v \xc5\xa1tirih nadstropjih. V stolpu je imela vsaka doma\xc4\x8dija dolo\xc4\x8den prostor za shranjevanje \xc5\xbeivil. V cerkvi so odkrili slikovite freske naslikane v ve\xc4\x8d obdobjih. V prezbiteriju, ki je bil leta 1460 zvezdasto obokan in poslikan so Kristus v mandorli, cerkveni o\xc4\x8detje, in simboli evangelistov. Na stenah prezbiterija in na slavoloku so poznogotske freske iz okoli leta 1510, ki ka\xc5\xbeejo na italijanske renesan\xc4\x8dne vplive (apostoli, Kristusovo rojstvo, Marijina smrt, Oznanenje, Kajn in Abel).'